钦定古今图书集成/理学汇编/文学典/第237卷 > 《郑樵通志》 > 《正声序论》
## 钦定古今图书集成/理学汇编/文学典/第237卷 > 《郑樵通志》 > 《正声序论》

古之诗曰《歌行》，后之诗曰《古近》二体：歌行主声，二体
主文，诗为声也，不为文也。浩歌长啸，古人之深趣。今
人既不尚啸，而又失其歌诗之旨，所以无乐事也。凡
律其辞，则谓之诗，声其诗则谓之歌，作诗未有不歌
者也。诗者，乐章也，或形之歌咏，或散之律吕，各随所
主而命。主于人之声者，则有行有曲。散歌谓之行，入
“乐谓之曲。主于丝竹之音者，则有引、有操、有吟、有弄，
各有调以主之。摄其音谓之调，总其调亦谓之曲。”凡
歌行虽主人声，其中调者皆可以被之丝竹。凡引、操、
吟、弄，虽主丝竹，其有辞者皆可以形之歌咏。盖主于
人者，有声必有辞；主于丝竹者，取音而已，不必有辞。
其有辞者，通可歌也。近世论歌行者，求名以义，彊生
分别，正犹汉儒不识《风》《雅》《颂》之声，而以义论诗也。且
古有长歌行、《短歌行》者，谓其声歌之长短耳。崔豹、吴
兢，大儒也，皆谓人寿命之短长，当其时已有此说，今
之人何独不然？呜呼！诗在于声，不在于义，犹今都邑
有新声，巷陌竞歌之，岂为其辞义之美哉？直为其声
新耳。礼失则求诸野，正为此也。孔子曰“吾自卫反鲁，
然后乐正，《雅》《颂》各得其所”，亦谓《雅》《颂》之声有别，然后
可以正乐。又曰“《关睢》乐而不淫，哀而不伤”，亦谓《关雎》
之声和平，闻之者能令人感发而不失其度，若诵其
文，习其理，能有哀乐之事乎？二体之作，失其诗矣。纵
者谓之古，拘者谓之律，一言一句，穷极物情，工则工
矣，将如乐何？乐府在汉初虽有其官，然采诗入乐，自
汉武始。武帝定郊祀，迺立乐府。采诗夜诵，则有赵、代、
秦、楚之讴，莫不以声为主。是时去三代未远，犹有《雅》
《颂》之遗风。及后人泥于名义，是以失其传。故吴兢讥
其不睹本章，便断题取义；《赠利涉》，则述公无渡河；庆
载诞，乃引乌生八九子；赋雉子斑者，但美绣颈锦臆；
歌《天马》者，惟叙骄驰乱蹋。其间有如刘猛、李馀辈赋
《出门行》不言离别，《将进酒》乃叙烈女事，用古题不用
古义，知此意者盖鲜矣。然使得其声，则义之同异又
不足道也。自永嘉之乱，礼乐日微日替，暨隋平陈，得
其一二，则乐府之清商也。文帝听而善之，曰：“此华夏
正声也。”乃置清商府，博采旧章，以为乐之所本在此。
自隋之后，复无正声。至唐能合于管弦者，《明君杨叛
儿》《骁壶》《春歌》《秋歌》《白雪堂堂》《春江花月夜》八曲而已，
不几于亡乎！臣谨考摭古今，编系节奏，庶正声不坠
于地矣。